Phengaris nausithous

Phengaris nausithous Lycaenidae familiako tximeleta espezie bat da. Europan eta Erdialdeko Asian aurkitzen da, baita Euskal Herriko mendialdean ere.

Johann Andreas Benignus Bergsträsser alemaniar entomologoak deskribatu zuen 1779. urtean eta Maculinea nausithous izena ezarri zion.

 Deskribapena 
Tamaina handiko tximeleta da, hegal-zabalera 30-36 mm-koa du. Arrak hegal ilunak ditu baina orban urdin zabalak. Azpialdea marroia du eta puntu beltzak ditu. Emearen kasuan hegalen gainaldea marroia da eta azpialdea arraren antzekoa.

 Bizi zikloa 
Gaitun sendagarriari (Sanguisorba officinalis) estuki loturik dago, bai eta harekin lorturik dagoen Myrmica generoko inurriari ere. 

Helduak ekaina amaiera eta abuztu artean ikusten dira eta belaunaldi bat ateratzen du urtero. Imagoak aipaturiko landareen loreetaz elikatzen dira eta emeak bertan jartzen ditu arrautzak. Beldarrak hainbat estadio izaten ditu, hasieran landarean bizi da baina laugarren estadioan erori egiten da eta inurriek jasotzen dute. Arratsaldean gertatzen da hori, inurrien jarduera gorenean. Inurritegian daudenean inurrien larbak jaten dituzte eta hibernatu ondoren hurrengo udaberrian inurritegi barruan eratzen dute pupa.

Dirudienez inurrien larben antzeko sustantzia kimiko bat isurtzen dute. Horrela inurriak nahastu eta eraso egin beharrean zaindu egiten dituzte.

 Habitata eta elikadura 
Aipaturiko gaitu sendagarria aurkitzen den zelai oso hezeak atsegin ditu, 1.200 eta 1.500 metro arteko altueran bizi da, inurriak ongi bizitzeko baldintza egokiak behar baitu bere garapenerako.

 Arriskua 
Mehatxaturiko espeziea da eta kopuru txikitan ikusten dira, txoko ekologiko espezializatua baitute, eta landarearentzako edo inurrientzako baldintzak aldatzen badira tximeleta ere desagertu egingo da.

 Iruditegia 

 Erreferentziak 

 Kanpo estekak 

Kategoria:Lycaenidae
Kategoria:Euskal Herriko lepidopteroak
Kategoria:Europako lepidopteroak